Dalgħodu l-eks Ministru Laburista Joe Grima kiteb ittra fil-ġurnal indipendentissimu l- orizzont biex jiċċara li hu qatt ma ssieħeb fil-grupp ta' Facebook 'DNA Nazzjonalist Biss u sal-Mewt'. Joe Grima qal li ismu spiċċa fil-lista tal-membri ta' dan il-grupp mingħajr hu lanqas biss kien jaf. Allura, bir-raġun kollu Joe Grima ħass li kellu jikteb din l-ittra biex jiddisassoċja ruħu mill-kitbiet oxxeni li kienu qed jinkitbu f'din il-paġna. Għal min ma jafx x'kien qed jinkiteb f'din il-paġna ngħidlu li din kienet miżgħuda b'kummenti razzisti u kontra minoritajiet sesswali fost oxxenitajiet oħra. Intom temmnuh lil Joe Grima? Jien nemmnu għax naf li f'dan il-grupp setgħu idaħħlu lil min fettlilhom mingħajr ma jitolbu l-permess tiegħu jew tagħha. "Mela għalfejn qed tagħmel għaġeb b'din is-sempliċi ittra?" staqsewni fuq il-venda. Sempliċi ħafna. Għax minkejja li tal- orizzont kienu jafu li f'dan il-grupp setgħu idaħħluk bla ma int tkun taf, fil-jiem li għaddew tgħidx x'xalata għamlu għax sabu li fih kien hemm ismijiet prominenti fil-Partit Nazzjonalista. Ovvjament lil dawn ippublikawlhom isimhom u kunjomhom fuq il-gazzetta tagħhom mingħajr lanqas biss talbu kumment jew reazzjoni. Mhux hekk isiru l-affarijiet! U ovvjament ukoll, tal- orizzont ma qalu qatt li f'dan il-grupp kien hemm ukoll il-preżentatur ta' ONE TV Joe Grima. U kieku ma kienx Joe Grima nnifsu li dalgħodu kiteb lill- orizzont lanqas jien ma kont inkun naf li anke hu kien safa vittma ta' min ħoloq dan il-grupp u beda jdaħħal in-nies fih bl-addoċċ u mingħajr permess ta' xejn. orizzont ħbieh u ma semmieh qatt, imma mhux hekk għamel ma' sieħbi Peppi Azzopardi li bħal Joe Grima spiċċa b'ismu mniżżel f'din il-paġna. La Peppi mhux preżentatur tal-ONE, mhux eks Ministru tal-Labour tat-tmeninijiet u mhux ħabib kbir ta' Manuel Cuschieri, tal- orizzont tgħidx kemm għoxew iċappsulu ismu u mingħajr skruplu ta' xejn assoċjawh ma' din il-miżbla ta' grupp. X'jimpurtahom mill-etika! X'alabiebhom li qed iħammġu kollega ġurnalist b'xi ħaġa li jafu li hija gidba! L-aqwa li jkissru u jfarrku lil dawk li mhumiex magħhom! Fuq sieħbi Peppi dawn tal- orizzont iħobbu jivvintaw u joħolqu, u kultant isibu xi ċuċ jemminhom. Imma din id-darba nqabdu fl-ovvju. Għax li Peppi b'xi mod jassoċja ruħu mar-razzisti u ma' min għandu l-lanzit għall-persuni gay, lesbjani u transesswali lanqas l-ikbar mazzun f'Malta ma jasal jemminha! Ħabib tiegħi li jkun fuq il-venda qalli li din lil Peppi ġid biss se tagħmillu. Spjegali "Meta tal- orizzont se jerġgħu jitfgħu t-tajn fuq dan sieħbek Peppi, ħafna se jiftakru f'dak il-qawl Ingliż li jgħid: Imma nsomma, dawn tal- orizzont mhux lil Peppi biss pruvaw iċappsu. Tgħidx kemm tkażaw ukoll b'persuni b'karigi differenti fil-PN li ġralhom eżatt bħal Peppi u bħal Joe Grima. Bl-uniku skop tagħhom ikun li jħammġu, tal- orizzont għamlu l-għażla konxja li lil dawn il-persuni jippublikawlhom isimhom fuq l-ewwel faċċata, imbagħad f'editorjal u f'artikli oħra mingħajr lanqas tentattiv wieħed biex jiċċekjaw il-fatti kif kienu. L-editur tal- orizzont sa kellu l-wiċċ jasal iqajjem id-dubju li l-Pulizija ma ħaditx passi kontra min kiteb kummenti razzisti f'dan il-grupp għax fih kien hemm dawk fil-qalba tal-PN. Jekk lil dawn tal- orizzont isejjħulhom ġurnalisti, napprezza ħafna jekk lili ma tibqgħux issejħuli hekk.
Joe Grima u d-DNA Nazzjonalista sal-Mewt